Video: Bus met petrolbom bestook; bestuurder kritiekDie uitgebrande MyCiti-bus nadat dit Maandagaand (10 Desember 2018) met ‘n petrolbom bestook is. Foto: ANA ŉ MyCiti-busbestuurder is ernstig beseer nadat die bus wat hy bestuur het Maandagaand omstreeks 22:00 in Roodebloemstraat in Woodstock, Kaapstad, met ŉ petrolbom bestook is. Theo Layne, woordvoerder van die Kaapstadse brandweerdienste, sê ŉ passasier wat in die bus was, is ook beseer, maar is nie in ŉ kritieke toestand soos die bestuurder nie. Twee brandweerwaens en ŉ noodvoertuig is na die toneel ontplooi. MyCiti-werkers het op 15 Oktober met ŉ onwettige staking begin. Dit is die vyfde bus wat aan die brand gesteek is sedert die onbeskermde staking ŉ aanvang geneem het en die stad het reeds miljoene rande verloor weens die skade wat aangerig is. Die busbestuurders eis dat hulle direk deur die stad in diens geneem word. Tans word busbestuurders aangestel deur voertuigbedryfsmaatskappye wat kontrakte met die Stad Kaapstad het. Oor die afgelope paar weke het bestuurders gereeld buite die Kaapstadse burgersentrum betoog en daarop aangedring dat hulle in diens geneem word. Volgens berigte is sowat 80 stakende busbestuurders tot dusver deur die Stad afgedank.